Diari Oficial de la Generalitat Valenciana


Sumari del DOGV 8119, del 04-09-2017 (2017/7642)

RESOLUCIÓ de 28 de juliol de 2017, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova la seua estructura orgànica provisional i s'ofereix cobrir provisionalment llocs a funcionaris i funcionàries de carrera de les diferents administracions públiques.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8119

Data del DOGV
:   04-09-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/7642


Data del document
:   28-07-2017

Organisme emissor
:   Corts Valencianes

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 28 de juliol de 2017, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova la seua estructura orgànica provisional i s'ofereix cobrir provisionalment llocs a funcionaris i funcionàries de carrera de les diferents administracions públiques. [2017/7642]  
Mitjançant la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, es crea aquesta agència, s'adscriu a les Corts i es configura com a entitat de dret públic, amb personalitat jurídica pròpia i plena capacitat d'obrar per a l'acompliment dels seus fins.  
En les disposicions transitòries es faculta la direcció de l'agència per tal que, amb caràcter previ a l'elaboració i aprovació del seu reglament de funcionament i règim interior, aprove una estructura orgànica provisional en la qual es reflectisquen les necessitats bàsiques organitzatives per a poder començar a posar-la en marxa.  
De la mateixa manera, preveu que, una vegada creats els llocs de treball previstos en aquesta estructura provisional, siguen oferits per a la provisió provisional en comissió de serveis per funcionaris i funcionàries que reunisquen els requisits dels llocs.  
L'article 29 de la llei estableix que els llocs de treball es classificaran i proveiran d'acord amb les normes de la llei de funció pública valenciana, no obstant això, deixa constància en l'apartat primer que aquests seran exercits per funcionaris i funcionàries de carrera de les diferents administracions públiques.  
La Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV), configura les relacions de llocs de treball com a un instrument tècnic a través del qual l'Administració organitza, racionalitza i ordena el seu personal per a una eficaç prestació del servei públic, i les regula en els articles 41, 42 i 43.  
  
El desplegament reglamentari en la matèria va ser efectuat pel Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball i el procediment d'elaboració i aprovació de les relacions de llocs de treball de l'Administració de la Generalitat.  
Per a determinar els elements que ha de contenir la classificació dels llocs de treball cal acudir a les normes assenyalades, però atenuats amb les limitacions que es deriven de la previsió continguda en l'article 29 esmentat, en el fet que els llocs de treball que es creen han de poder ser exercits per funcionaris i funcionàries de les diferents administracions públiques, per la qual cosa, en atenció al fet que cada administració pot tenir una classificació del seu personal en cossos i/o escales diferents, segons el model d'estructura i organització pel qual hagen optat, s'ha considerat, a fi de possibilitar la plena igualtat i mobilitat interadministrativa, classificar els llocs de treball en atenció a l'exigència d'un nivell de titulació propi del grup professional o, si és el cas, una titulació concreta pel que fa a l'especificitat de les funcions i tasques que en aquests llocs de treball es desenvoluparan.  
  
Així mateix, la disposició transitòria tercera de la Llei 11/2016 estableix que per a la posada en marxa de l'agència s'oferirà, entre els funcionaris i funcionàries dels nivells assignats en els llocs de treball aprovats amb l'estructura orgànica provisional, l'adscripció en comissió de serveis en les places mencionades.  
Per tot això, resolc:  
  
Primer  
Aprovar l'estructura bàsica provisional de l'Agència de Prevenció i Lluita contra el Frau i la Corrupció de la Comunitat Valenciana que es descriu en la relació de llocs de treball que figura en l'annex d'aquesta resolució.  
  
Segon  
Així mateix, i mitjançant aquesta resolució, s'ofereixen, a tots aquells i aquelles funcionaris i funcionàries de carrera de les diferents administracions públiques que, reunint els requisits per a exercir-los, estiguen interessats a cobrir-los en comissió de serveis o, si és el cas, adscripció provisional, els llocs números 2, 3, 4, 5, 6, 7, 9, 10, 11, 12, 13, 14, 15, 16, 17, 19, 24, 26, 27, 30 i 31 de la relació provisional de llocs de treball annexa.  
Es fixa per a això el 18 de setembre de 2017 com a termini límit per a presentar la sol·licitud per al lloc de treball a què s'opta, amb indicació de la situació administrativa actual acompanyada del currículum professional amb una breu memòria (màxim dos folis) expressiva dels motius pels quals es desitja ser funcionari o funcionària de l'agència. La sol·licitud amb la documentació haurà de trametre's a:  
Director de l'Agència de Prevenció i Lluita contra el Frau i la Corrupció de la Comunitat Valenciana  
Palau de les Corts. Plaça Sant Llorenç, número 4. 46866 València  
En cas d'enviar-ho per correu electrònic, l'adreça és:   
director\_agencia\_zoruoajxxr@brtbj.mi.  
  
Tercer  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, podrà interposar-se un recurs contenciós administratiu en el termini de dos mesos, comptats des de l'endemà de la publicació, davant del jutjat contenciós administratiu que corresponga. No obstant això, podrà interposar-se potestativament un recurs de reposició en el termini d'un mes, comptat des de l'endemà de la publicació, davant del mateix òrgan que va dictar l'acte contra el qual es recorre. Tot això de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 28 de juliol de 2017.- El director de l'Agència: Joan A. Llinares Gómez.